Erge donderstorms vir Gauteng, ander provinsies verwagArgieffoto (Foto: freeimages.com) Inwoners van Gauteng moet bedag wees op erge donderstorms wat laatmiddag oor die hele provinsie kan voorkom. Kgoloselo Mahlangu, weervoorspeller by die Suid-Afrikaanse weerdiens (SAWD), het aan Maroela Media gesê die verwagte storm is egter redelik onvoorspelbaar. “Ons kan nie in dié stadium sê waar dit die ergste gevoel sal word nie. Wanneer die storm aktief is, sal ons dit op ons radars monitor. Die storm kan gepaardgaan met enigiets van ŉ groot aantal haelkorrels of ŉ klein aantal groot haelkorrels of alternatiewelik net met erge reën,” het Mahlangu verduidelik. Sy het die publiek gewaarsku om verkieslik binne te bly en laagliggende brûe te vermy as hulle wel moet bestuur. Daar het Woensdag vlugtig ŉ koue front oor die Wes-Kaap beweeg, maar dit het vandag reeds aangeskuif al langs die kuslyn na die suidooste. Die weerdiens het gewaarsku teen stormsterk suidoostelike winde tussen Kaap Agulhas en Kaap Columbine. “Die winde sal meestal oor die see wees. Hermanus, George en die Agulhas-gebiede het Donderdagoggend ŉ bietjie reën gekry, maar dit blyk dat die Wes-Kaap ŉ droë dag sal hê,” het Mahlangu gesê. Volgens haar is daar nie reën voorspel vir die Kaapse metropool môre nie, maar wel vir Hermanus, Vredendal, Ceres en Worcester in die ooste. Intussen het die SAWD ook op Twitter gewaarsku teen erge donderstorms in die sentrale dele van die Vrystaat Donderdagmiddag. Bloemfontein het Donderdag en Vrydag ŉ 60% kans op reën. Die ander provinsies wat erge donderstorms kan verwag Donderdagmiddag is die suidwestelike dele van Limpopo, die westelike hoëveld van Mpumalanga en Gauteng. Erge donderstorms kan ook verwag word in die oostelike dele van Noordwes. Rustenburg het ŉ 60% kans op reën Donderdag en Vrydag.